
Grozījumi Starptautisko un Latvijas Republikas nacionālo sankciju likumā
Izdarīt Starptautisko un Latvijas Republikas nacionālo sankciju likumā (Latvijas Republikas Saeimas un Ministru Kabineta Ziņotājs, 2018, 128. nr.; 2019, 124. nr.; 2021, 200. nr.; 2023, 247. nr.) šādus grozījumus:
1. Papildināt 12. pantu ar 4.1 un 4.2 daļu šādā redakcijā:

"(41) Finanšu izlūkošanas dienestam ir tiesības sniegt informāciju, ko tas ir ieguvis, izpildot šā likuma un uz tā pamata izdoto normatīvo aktu prasības, operatīvās darbības subjektiem, izmeklēšanas iestādēm, prokuratūrai, tiesai vai šā likuma 13. pantā minētajām uzraudzības institūcijām un citām institūcijām, ja, pēc Finanšu izlūkošanas dienesta ieskata, šo informāciju attiecīgās institūcijas var izmantot tām normatīvajos aktos noteikto uzdevumu veikšanai.
(42) Finanšu izlūkošanas dienests Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā noteiktajā kārtībā koordinē sadarbību, lai:
1) aktualizētu kopīgas prioritātes un izpratni par starptautisko un nacionālo sankciju pārkāpšanas apkarošanu ar krimināltiesiskiem un administratīvi tiesiskiem līdzekļiem;
2) apmainītos ar informāciju stratēģiskiem nolūkiem, ievērojot Eiropas Savienības un Latvijas Republikas normatīvajos aktos noteiktos ierobežojumus;
3) īstenotu koordināciju atsevišķās ar starptautisko un nacionālo sankciju pārkāpšanu saistītās izmeklēšanās, ievērojot Eiropas Savienības un Latvijas Republikas normatīvajos aktos noteiktos ierobežojumus."
2. Izteikt 13.2 panta nosaukumu šādā redakcijā:

"Atbildība par iekšējās kontroles sistēmu un sankciju riska pārvaldības pārkāpumiem".
3. Izteikt 17. pantu šādā redakcijā:

"17. pants. Ziņošanas pienākums
Šā likuma 13. pantā minēto uzraudzības institūciju uzraudzībā esošajām personām ir pienākums nekavējoties ziņot Finanšu izlūkošanas dienestam Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā noteiktajā kārtībā, ja rodas aizdomas par starptautisko un nacionālo sankciju pārkāpšanu vai pārkāpšanas mēģinājumu."
4. Papildināt likumu ar 18. un 19. pantu šādā redakcijā:

"18. pants. Administratīvā atbildība par Eiropas Savienības noteikto sankciju pārkāpšanu
Par Eiropas Savienības noteikto sankciju pārkāpšanu, iegādājoties, realizējot vai pārvietojot pāri Latvijas Republikas valsts robežai sankcijām pakļautās preces vai sniedzot starpniecības pakalpojumus, tehniskās palīdzības vai citus ar minētajām precēm saistītus pakalpojumus, vai veicot jebkādas citas aizliegtas darbības ar šīm precēm, piemēro brīdinājumu vai naudas sodu fiziskajai personai līdz četrsimt naudas soda vienībām, bet juridiskajai personai – līdz četrtūkstoš naudas soda vienībām.

19. pants. Kompetence administratīvā pārkāpuma procesā
Administratīvā pārkāpuma procesu par šā likuma 18. pantā minēto pārkāpumu veic Valsts ieņēmumu dienests."
5. Papildināt likumu ar informatīvu atsauci uz Eiropas Savienības direktīvu šādā redakcijā:
"Informatīva atsauce uz Eiropas Savienības direktīvu
           
Likumā iekļautas tiesību normas, kas izriet no Eiropas Parlamenta un Padomes 2024. gada 24. aprīļa direktīvas (ES) 2024/1226 par noziedzīgu nodarījumu un sodu noteikšanu attiecībā uz Savienības ierobežojošo pasākumu pārkāpumiem un ar ko groza direktīvu (ES) 2018/1673."
Likums stājas spēkā 2025. gada 20. maijā. 

